Hazumi verloor sy sprankel met nuwe enjinDie Mazda 2 1.5 Hazumi. (Foto: Verskaf) Die Mazda 2 is vir my ’n lekker buksie. My gunsteling in die reeks was die 1.5-diesel Hazumi. Ongelukkig is die dieselenjin uit die reeks verwyder; die Hazumi kry nou ŉ atmosferiese 1.5-viersilinderpetrolenjin. Die Mazda 2 se ontwerp is netjies en skoon, dog Japannees. Die vroeë Kodo-ontwerp is steeds netjies, maar met voertuie soos die Mazda 3 begin die 2 ŉ bietjie oudmodies lyk. Die binneruim is ergonomies uitgelê, en met ŉ fantastiese spesifikasievlak. Daar is klimaat- en spoedbeheer, ŉ raakskerminligtingstelsel met CarPlay en Android Auto, ŉ sogenaamde “heads-up display” (HUD) en leerbekleedsel. Dit is by die leerbekleedsel in dié spesifieke model waar hulle my verloor. Die tweekleurige leerbekleedsel en die kwaliteit daarvan voel vir my nie van die gehalte wat dit behoort te wees nie en is beslis nie so mooi soos die sitplekke wat altyd in die Hazumi was wat leer en Alcantara was nie. Die enjin is die tweede teleurstelling in die Hazumi. Die diesel was heel sterk, ekonomies en stil. Die 1.5-viersilinder in dié weergawe bied dalk 85 kW en 148 Nm, maar hy is beslis nie stil nie. Die enjin gaan gepaard met Mazda se 6-spoed-ratkas wat ’n mengsel is tussen ŉ wringkragomsitter-outo en ŉ palwisseltransmissie. Van 0-100 km neem ŉ billike 10,4 sekondes en die Mazda 2 sal aanhou draf tot 184 km/h – heel goed. Mazda maak aanspraak op ŉ gemiddelde brandstofverbruiksyfer van 6 ℓ/100 km. Ek dink dit is heel moontlik op die oop pad, maar beslis nie in die dorp nie. Op die pad voel die Mazda 2 heel goed. Vering is nie té hard nie, en soepel genoeg sonder enige onaangename bakrol. Die bestuursposisie sit vir my baie lekker. Die Mazda spog met ses lugsakke, ABS, EBD en vastrapbeheer. Die Mazda 2 1.5 Hazumi se binneruim. (Foto: Verskaf) Dit is maklik om die Mazda 2 1.5 Hazumi op te som. Dit het ŉ fantastiese diensplan en waarborg vir diegene wat verskriklik baie ry, soos verkoopsverteenwoordigers. Op die oop pad ry hy lekker, maar die enjin dreun vir my effe te veel vir ’n motortjie wat nie ’n sportmotor is nie. Die sitplekke sou ek ook verkies met gewone lapbekleedsel. Teen sy Japannese mededingers raak hy duur, en daar is ander luikrûe wat vir my meer opwindend en beter waarde vir geld bied. Die reeks lyk só: Die reeks word gedek deur ‘n 3 jaar/onbeperkte km-waarborg én diensplan. Die kompetisie lyk só: 3 jaar/45 000 km-diensplan 7 jaar/200 000 km-dryfstelselwaarborg 3 jaar/60 000 km-diensplan 4 jaar/60 000 km-diensplan 4 jaar/60 000 km-diensplan 3 jaar/45 000 km-diensplan 3 jaar/90 000 km-diensplan 4 jaar/60 000 km-diensplan Tussen dié mededingers bied die Citroën C3 fantastiese waarde en ŉ puik diensplan. Sy turbo-enjin is ook puik en sy ontwerp uiters modieus. Só lyk die Mazda 2 1.5 Hazumi: